Irailak 9

Navarra Suma talde parlamentarioari atxikitako foru parlamentari Yolanda Ibáñez Pérez andreak galdera egin du, idatziz erantzun dakion, jakiteko zer egoeratan geratu diren inbertsio finantzarioki jasangarriak bukatu ez zituzten udalak (10-19/PES-00156). Hona hemen Nafarroako Gobernuko Lurralde Kohesiorako kontseilariak ematen duen informazioa: urriaren 10eko 19/2018 Foru Legearen bide, Inbertsio Finantzarioki Jasangarriei buruzko Plana onetsi zen. Foru lege horren bigarren xedapen gehigarriak araubide berezia ezartzen du II. eranskinean agertzen diren inbertsioetarako.

Bigarren xedapen gehigarriaren 2. apartatuko j) letraren arabera, obra-amaieraren justifikazioa aurkezteko muga-eguna 2019ko abenduaren 1a da.

Bigarren xedapen gehigarriak berak ezartzen duenez, obrak ezarritako epetik kanpo amaitzen badira, zerbitzu tekniko eskudunek ikuskatuko dute behar bezala justifikatutako obra edo obra zatia, aurreikusitako erabilera publikorako erabil daitekeen edo ez zehazteko. Baiezkoan, zerbitzu horren iritziz frogatuta dagoen kostu zatiari dagokion diru-ekarpena ordainduko da. Aurreikusitako erabilera publikorako baliatua izateko moduan ez badago, jasotako diru-kopuruak itzultzeko espediente egokia izapidetuko da.

Foru legeak ez du jasotzen dokumentazioa aurkezteko epea luzatzeko aukerarik; beraz, adierazitako egunaren ondoren aurkezten diren amaierako ordainketarako eskaera guztiak baztertu behar dira.

Bigarren xedapen gehigarriaren arabera, erabilera publikorako izan daitezkeen obrei edo obra zatiei dagozkien diru-ekarpenak ordainduko dira, betiere epean igorri bada obra-amaierako dokumentazioa.

Cabanillas, Martzilla eta Alesbesko udalek honako espediente hauek zituzten Inbertsio Finantzarioki Jasangarriei buruzko Planean sartuak:

Cabanillas:

* 02061-IFS-19. Hornidurarako, saneamendurako eta euri-uretarako sareak zenbait kaletan
* 30014-IFS-19. Kirol instalazioetako sarbideak eta komunak EKTren arabera egokitzea
* 51042-IFS-19. Kaleetako zoladura
* 52021-IFS-19. Fragua, Las Eras, Juan XXIII (zati bat) eta Canal A kaleak zolatzea

Martzilla:

* 02061-IFS-19. Kale Berria, San Ezequiel Moreno, Urmeneta eta El Puente kaleetako hornidurarako, saneamendurako eta euri-uretarako sareak
* 30014-IFS-19. Argiteria publikoa berritzea
* 51042-IFS-19. Kale Berria eta San Ezequiel Moreno, Urmeneta eta El Puente kaleak zolatzea

Alesbes:

* 02015-IFS-19. Crucero Portal, Virgen del Portal eta Los Muchos kaleetako eta Pasealekuko hornidurarako, saneamendurako eta euri-uretarako sareak
* 04073-IFS-19. Herriguneko argiteria publikoa berritzea
* 51011-IFS-19. Crucero Portal, Virgen del Portal eta Los Muchos kaleak eta Pasealekua zolatzea

Cabanillas, Martzilla eta Alesbesko udalak ez ziren gauza izan obrak epean bukatzeko. Hiru toki-entitateek amaierako exekuzio desberdinak lortu zituzten. Toki Administrazioaren eta Despopulazioaren Zuzendaritza Nagusiko Toki Azpiegituren Zerbitzuak berrikusi egin zuen aurkeztutako dokumentazioa, zehazteko ea obrak erabilera publikorako izan zitezkeen, eta behar ziren diru kopuruak ordaindu ziren. Laburpen gisara, hona hemen entitate bakoitzak jasotako ekarpenak eta gauzatutako inbertsioak:

|  |  |  |
| --- | --- | --- |
|  | Gauzatutako inbertsioa (%) | Ordaindutako amaierako ekarpena |
| Cabanillas | % 15 | 121.266.60 |
| Martzilla | % 33 | 302.785.47 |
| Alesbes | % 70 | 525.295,26 |

Hori jakinarazten dizut, Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko irailaren 7an

Lurralde Kohesiorako kontseilaria: Bernardo Ciriza Pérez